Document ID: 32006D0649

ROZHODNUTIE KOMISIE
z 25. septembra 2006
o obnove zásob živej oslabenej vakcíny proti klasickému moru ošípaných v rámci Spoločenstva
[oznámené pod číslom K(2006) 4197]
(2006/649/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 6 ods. 2 a článok 8 ods. 2,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (2), a najmä na jej článok 18 ods. 2,
keďže:
(1)
Klasický mor ošípaných predstavuje hrozbu pre domáce ošípané a diviačiu zver (diviaky) v Spoločenstve.
(2)
Výskyt ohnísk klasického moru ošípaných v chovoch domácich ošípaných môže mať veľmi vážne dôsledky a viesť k hospodárskym stratám v Spoločenstve, najmä ak sa vyskytne v oblastiach s vysokým počtom ošípaných.
(3)
Pravidlá uplatňovania núdzového očkovania domácich ošípaných a diviačej zveri sú stanovené v smernici 2001/89/ES.
(4)
Spoločenstvo nakúpilo 1 000 000 dávok živej oslabenej vakcíny proti klasickému moru ošípaných a zabezpečilo, aby sa uskladnili a boli k bezprostrednej dispozícii v naliehavých prípadoch potreby očkovania domácich ošípaných.
(5)
Uvedené dávky živej oslabenej vakcíny proti klasickému moru ošípaných expirujú v decembri 2006. Vzhľadom na to je potrebné ich nahradiť, aby Spoločenstvo bolo aj naďalej schopné rýchlo reagovať na potrebu vykonať núdzovú vakcináciu proti klasickému moru ošípaných.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Spoločenstvo čo najskôr nakúpi 1 000 000 dávok živej oslabenej vakcíny proti klasickému moru ošípaných.
2. Spoločenstvo zabezpečí skladovanie a distribúciu vakcíny uvedenej v odseku 1.
Článok 2
Maximálne náklady na opatrenia uvedené v článku 1 neprekročia 350 000 EUR.
Článok 3
Komisia vykoná opatrenia uvedené v článku 1 ods. 2 v spolupráci s dodávateľmi určenými na základe verejnej súťaže.
Článok 4
Toto rozhodnutie je určené členským štátom.
V Bruseli 25. septembra 2006

Labels: 7
3
0
6